ארטמיס, אלת הציד והירח, אומרת לקרייטוס שלהבי הכאוס לא יספיקו בניצחון על ארס, ומעניקה לו נשק נוסף - "הלהב של ארטמיס". קרייטוס מתחיל את המבחנים שבסופם יקבל את תיבת פנדורה, נשק נוסף שגם הוא יעזור לו בניצחונו על אל המלחמה. במבחן השלישי והאחרון קרייטוס נלחם מול גרסה ענקית של המינוטאור והורג אותו. האדס, אל השאול מופיע ומדבר עם קרייטוס, מעניק לו את צבא המתים שלו, ומיד לאחר מכן משיג קרייטוס את התיבה. ארס מגלה זאת, הורג את קרייטוס וחייליו של ארס לוקחים את התיבה. קרייטוס נזרק לטרטרוס (עולם המתים), שם הוא פוגש את קפטן הספינה שהרג, ומתחיל לחפש את דרכו החוצה. בזמן החיפושים אחר צוהר פתוח קרייטוס רואה שנזרק לעברו חבל, הוא מטפס בעזרתו למעלה ומגלה שהזקן שפגש במקדש של הנביאה הוא עוזרו של האדס, והקבר שחפר היה למקרה שיהרגו את קרייטוס, מה שבאמת קרה. קרייטוס רואה שהמקדש של הנביאה הרוס והזקן אומר לו שארס נמצא בצדו השני של המקדש. קרייטוס נכנס למקדשה של הנביאה והורג את כל חייליו של ארס שהיו במקדש. בדרכו החוצה, הוא רואה שהנביאה עומדת למות ואומרת לו שכנראה כבר אין תקווה לניצחון, מכיוון שידו של ארס שולטת בכל. קרייטוס מגיע לאל המלחמה, רואה שהוא מדבר עם אביו, זאוס, וזה מבחין שקרייטוס עומד מאחוריו. קרייטוס משתמש בברקיו של זאוס ובעזרתם לוקח מארס את תיבת פנדורה. הוא פותח אותה, ונהיה לראשון שעושה זאת לאחר אלפי שנים מאז שנוצרה. הוא מקבל מתוך התיבה את הכוחות של האלים, וצומח לגודלו העצום של ארס.
בזמן הקרב ביניהם, ארס לוקח את קרייטוס לזירת היקום, שם אשתו ובתו בחיים והוא צריך להצילן מעשרות כפילים רעים של קרייטוס. קרייטוס מצליח אבל אז, כדי לגרום צער לקרייטוס, ארס לוקח ממנו את להבי הכאוס ואת כל הכוחות שקיבל מהאלים (חוץ מהכוחות שיצאו מתיבת פנדורה) והורג איתם את בתו ואת אשתו של קרייטוס. קרייטוס חוזר למציאות נטול כל כוח. ארס ניגש להרוג אותו, כשברגע האחרון קרייטוס קולט בזווית העין חרב ענקית המשמשת כגשר לביוב העיר, ושולף אותה. הקרב השני מתחיל ובסופו קרייטוס תוקע את חרבו בבטנו של ארס והורג אותו. לאחר הקרב, האלה אתנה אומרת לקרייטוס כי האלים סולחים לו על מעשי העבר (רצח משפחתו וחפים מפשע), אך לעולם לא יוכלו לשכוח את המעשים הנוראים, ועל כן לא ישחררו אותו מסיוטי העבר הרודפים אותו.
עקב כך, קרייטוס נכנס לדיכאון, ומחליט להתאבד בקפיצה מהר האולימפוס. ברגע האחרון אתנה עוצרת אותו, הוא חוזר למעלה ההר ושם אתנה אומרת לו שהאלים רוצים אותו כאל המלחמה החדש. בנוסף, היא נותנת לו זוג חרבות הנקראות "להבי אתנה". קרייטוס עולה אל האולימפוס והופך לאל המלחמה החדש.
אל המלחמה 2.
המשחק השני יצא ב-13 במרץ 2007 לקונסולת המשחקים PS2. הוא זכה לביקורות חיוביות ביותר ונחשב למשחק הטוב ביותר לקונסולת הפלייסטיישן 2. בשנת 2007, אתר הביקורות IGN מיקם את המשחק במקום הרביעי ברשימת 25 משחקי PS2 הטובים של כל הזמנים והעניק לו ציון ממוצע של 9.7 מתוך 10. היקף מכירות המשחק שברו את שיאיו של קודמו, עם למעלה מ-833 אלף עותקים באמריקה הצפונית בשבועיים בלבד מאז צאתו. בסך הכל, המשחק מכר למעלה ממיליון עותקים בשלושת החודשים הראשונים לצאתו. אתרי הביקורות "Gamespot" ו-"Eurogamer" העניקו למשחק ציון של 9.2 ו-9 מתוך 10, בהתאמה, עם ציון ממוצע של 93 מתוך 100 מאתר הביקורות "Metacritic" בהתבסס על 70 ביקורות וממוצע של 92% באתר הביקורות "GameRankings" בהתבסס על 76 ביקורות. הוא נחשב לשירת הברבור של תקופת הפלייסטיישן 2.
סיפורו של המשחק מתחיל בנקודה בה המשחק הראשון הסתיים. קרייטוס הוא כעת אל המלחמה החדש, המבקש לבטל את בגידתו של זאוס בכך שהוא יוצא לחפש אחר אחיות הגורל ולשנות את גורלו. הוא יוצא למלחמה עם ספרטה כנגד רודוס. אתנה מבקשת מקרייטוס להפסיק את המלחמה, אך קרייטוס מסרב ויורד מהאולימפוס. הוא מתחיל להרוג חיילים אויבים, עד אשר מגיע נשר ולוקח את כוחות האל שלו ומחיה מחדש את הפסל של הקולוסוס מרודוס. בשעה שקרייטוס נלחם בפסל, זאוס אומר לו שקיימת חרב הנקראת "הלהב של האולימפוס", אותה הוא יקבל אם יוותר על רוב כוחו. קרייטוס מסכים, לוקח את החרב והורג את הפסל אך בהשמדתו קרייטוס נפצע אנושות. בינתיים, אותו נשר שלקח מקרייטוס את כוחות האל שלו מגיע לשדה הקרב, ולפתע משנה צורה לזאוס שכועס על קרייטוס, והורג אותו יחד עם הצבאות של רודוס וספרטה.
לאחר מותו, קרייטוס יורד לשאול ועובר עינויים קשים מאוד (כגון מוות מיצורים שונים שמכים אותו ללא יכולת לחימה מצדו), אך הודות לגאיה, אמא אדמה, הוא נמלט משם ומגלה שיוכל לנצח את זאוס אם יגיע לאי כרתים אל האחיות הגורל לקסיס, אטרופוס וקלותו, שיחזירו אותו בזמן כדי לנקום בזאוס. קרייטוס מגלה שעוזרו בספרטה שרד את הלהב של האולימפוס. קרייטוס לוקח את פגסוס, הסוס המכונף, וטס בעזרתו לאי כרתים בהנחיית גאיה. עם הגיעו לכרתים, קרייטוס מגיע לטיטאן הקרח טיפון, שטועה לחשוב שקרייטוס הוא עוזרו של זאוס. בידו של טיפון פוגש קרייטוס את הטיטאן פרומתאוס, שהוענש על ידי זאוס. פרומתאוס מבקש מקרייטוס להורגו אך קרייטוס לא יכול לעשות זאת ללא חץ וקשת. הוא ניגש לטיטאן טיפון, מעוור אותו ולוקח את קשתו. בעזרת הקשת הוא הורג את פרומתאוס, לוקח את פגסוס ונמלט למקדש בדרך לאחיות. בדרך למקדש פגסוס נהרג אך קרייטוס נשאר בחיים. כאשר הוא מגיע למקדש, הוא נלחם בכימרה (מפלצת מיתולוגית בעלת ראש של אריה, גוף של עז וזנב של נחש), והורג אותה. אחר כך הוא עולה על סוסי הזמן, הורג את תסאוס, שומר המפתח, נכנס אל אחד מהחדרים ופוגש באשליה של קרונוס, שנותן לו את הכוח "זעמו של קרונוס". קרייטוס חוזר למקדש בו הוא מוצא את קמע הגורלות, המאפשר להאט את הזמן לכמה שניות. ליד המקדש קרייטוס רואה יער. קרייטוס מנטרל את ההגנות של היער ונכנס אליו, שם הוא פוגש את מלך הברברים, בו נלחם בתחילת המשחק הראשון, אותו האלים החזירו לחיים. קרייטוס הורג אותו פעם נוספת ולוקח את נשקו, "פטיש הברברים". במשחק זה קיימת בדיחה פנימית - באמצעו של הקרב, הברברי מחיה נשמות שיילחמו בקרייטוס. אחת מאותן נשמות היא נשמתו של קפטן ספינה מהמשחק הראשון שקרייטוס הרג. קרייטוס מגיע אל תוך היער, שם הוא משיג את גיזת הזהב אחרי שהוא הורג קרברוס שטרף את יאסון. הוא נלחם גם באריאל, אחותה של מדוזה, ומשיג את "מבטה של אריאל", אשר דומה לקסם "ראשה של מדוזה" מהמשחק הראשון.
בינתיים, קרייטוס מגיע למקדש נוסף ושם פוגש את פרסאוס, בעל קסדה שהופכת אותו לבלתי נראה ומגן מבריק שמשקף את אור השמש ויכול לעוור את קרייטוס זמנית. קרייטוס הורג את פרסאוס, תולה אותו ויורד מהמקדש. מאוחר יותר הוא רואה את איקרוס (נער שלפי המיתולוגיה מת כשניסה לברוח מהכלא עם כנפיים משעווה). לפי המשחק, איקרוס חזר מן השאול לאחר שהייה ארוכה שבה איבד את דעתו, בכך שחיבר את כנפי השעווה שלו לבשרו ויצא משם. עדיין יש לו את כנפיו. קרייטוס הורג אותו, זורק אותו לעולם המתים, ולוקח לו את הכנפיים. הוא נפגש עם אטלס. אטלס מנסה לדרוך ולהרוג את קרייטוס, בגלל מחשבה שגויה שקרייטוס משתף פעולה עם זאוס, אך קרייטוס מסביר לו ומשחרר אותו מכבליו וכך מקבל את הכוח המיוחד - "הרעידה של אטלס". קרייטוס מגיע למקדש הניצב למרגלות מקדשן של אחיות הגורל. הוא פוגש בלוחם אך אינו יודע את זהותו מכיוון שחשוך מידי. הוא נלחם בלוחם עד שהם קופצים מהחלון של אותו החדר ואז קרייטוס מגלה את זהותו - אותו לוחם ספרטני ששרד את להב האולימפוס. הלוחם מספר לו שזאוס החריב את ספרטה לגמרי ולכן הוא (הלוחם) מחפש אחר אחיות הגורל. לאחר מכן קרייטוס פוגש בקראקן, מפלצת ימית ענקית הנוהגת לבלוע סירות וספינות השטות בלב ים. לאחר זמן מה, קרייטוס סוף-סוף מגיע למשכנן של שלוש אחיות הגורל - לקסיס, אטרופוס וקלותו. קרייטוס הורג את לקסיס ואת אטרופוס בכניסה, לאחר שחסמו אותו. את קלותו, האחות השלישית, הוא הורג בחדר השולט בזמן. כעת, קרייטוס בעל היכולת לחזור בזמן עצם היותו בחדר. לאחר הריגתה, קרייטוס חוזר לזמן בו זאוס הרג אותו בזמנו ברודוס ונלחם בזאוס. את הקרב הקשה מפריעה האלה אתנה, אשר מקריבה את עצמה כדי שזאוס יחזור לאולימפוס, ורגע לפני מותה היא אומרת לקרייטוס שהוא בנו של זאוס, ונופחת את נשמתה.
בסופו של דבר, קרייטוס חוזר לתקופת מלחמת האלים בטיטאנים, מביא את הטיטאנים לזמנו, עולה לאולימפוס ומכריז: "זאוס, הבן שלך חזר! אני מביא החורבן על האולימפוס!" - נבואה מסוימת של גאיה, אמא אדמה, האומרת שאחד מבניו של זאוס יפיל אותו ממלכותו, ולפי המשחק - קרייטוס הוא הבן.
אל המלחמה 3.
המשחק השלישי יצא ב-16 במרץ 2010, וזכה לתשבחות רבות. אתרי הביקורות "IGN", "Gamespot" ו-"Eurogamer" העניקו למשחק ציון של 9.3, 9 ו-9 מתוך 10, בהתאמה, עם ציון ממוצע של 92% מאתרי הביקורות "Metacritic" (בהתבסס על 101 ביקורות) ו-"GameRankings" (בהתבסס על 71 ביקורות).
בחגיגות העשור לסדרת המשחקים, סנטה מוניקה הכריזה על כך שיעשו גרסה חדישה של המשחק לפלייסטיישן 4 שיצא ב-14 ביולי 2015.